FI Euroopan unionin virallinen lehti C 175/97

Euroopan talous- ja sosiaalikomitean Lausunto aiheesta ”Ehdotus: neuvoston asetus (EY) N:o …./…. yhteisyrityksen perustamisesta uuden sukupolven eurooppalaisen ilmaliikenteen hallintajärjestelmän (SESAR) kehittämiseksi annetun neuvoston asetuksen (EY) N:o 219/2007 muuttamisesta”

KOM(2008) 483 lopullinen – 2008/0159 CNS

(2009/C 175/18)

Euroopan unionin neuvosto päätti 4. syyskuuta 2008 Euroopan yhteisön perustamissopimuksen 171 ja 172 artiklan nojalla pyytää Euroopan talous- ja sosiaalikomitean lausunnon aiheesta

Ehdotus: neuvoston asetus (EY) N:o …./…. yhteisyrityksen perustamisesta uuden sukupolven eurooppalaisen ilmaliikenteen hallintajärjestelmän (SESAR) kehittämiseksi annetun neuvoston asetuksen (EY) N:o 219/2007 muuttamisesta

KOM(2008) 483 lopullinen – 2008/0159 CNS.

Euroopan talous- ja sosiaalikomitean työvaliokunta päätti 16. syyskuuta 2008 antaa asian valmistelun ”liikenne, energia, perusrakenteet, tietoyhteiskunta” -erityisjaoston tehtäväksi.

Asian kiireellisyyden vuoksi Euroopan talous- ja sosiaalikomitea nimesi 3.–4. joulukuuta 2008 pitämässään 449. täysistunnossa (joulukuun 3. päivän kokouksessa) An Le Nouail Marlièren yleisesittelijäksi ja hyväksyi seuraavan lausunnon äänin 99 puolesta ja 16 vastaan 10:n pidättyessä äänestämästä.

1. Päätelmät ja suositukset

1.1 Komitea kannattaa ehdotusta SESAR-yhteisyrityksen perustamisasetuksen ja yhtiöjärjestyksen yhdenmukaistamisesta.

1.2 Komitea suosittaa, että komissio näyttäisi nykyistä parempaa esimerkkiä siirretyn henkilöstön ja SESAR-hankkeen toteuttamiseksi palkatun henkilöstön tasavertaisessa kohtelussa, työsopimusten kestossa ja henkilöstön uudelleenluokituksessa uuden sukupolven Euroopan lentoliikenteen hallintajärjestelmän toteuttamisen jälkeen.

2. Komission ehdotus

2.1 Komitealta on pyydetty lausunto ehdotuksesta, jonka tavoitteena on varmistaa, että SESAR-yhteisyrityksen (1) perustamisasetus ja yhtiöjärjestys noudattavat lähestymistapaa, jota EU on päättänyt soveltaa tutkimuksen ja kehittämisen seitsemänteen puiteohjelmaan liittyvien yhteisyritysten perustamiseen. Tällaisia yhteisyrityksiä ovat Clean Sky (2), ENIAC (3), IMI (4), ARTEMIS (5) sekä polttokenno- ja vety-yhteisyritys (6). Komitea on antanut lausunnon kaikkia näitä yrityksiä koskevista ehdotuksista yhtä lukuun ottamatta.

SESAR-yhteisyrityksen asema

2.2.1 SESAR-yhteisyritys on ollut lainmukaisesti olemassa maaliskuun 3. päivästä 2007 lähtien, ja sen kotipaikka on Bryssel. Sillä on kaksi perustajaosakasta: Euroopan yhteisö, jota edustaa Euroopan komissio, ja Eurocontrol, jota edustaa sen virasto.

2.2.2 SESAR-yhteisyritystä ryhdyttiin käynnistämään heti asetuksen (EY) N:o 219/2007 voimaantulon jälkeen. Hallintoneuvostosta ja pääjohtajasta koostuva yhteisyrityksen hallinto aloitti toimintansa ja alustava hallintorakenne luotiin vuonna 2007.

2.2.3 Kesäkuussa 2007 SESAR-yhteisyritys julkisti osakkaaksi haluaville suunnatun kiinnostuksenilmaisupyynnön. Sen perusteella valittiin alustavasti 15 ehdokasta, joista oli tarkoitus muodostaa osakkaiden vahva ydinryhmä SESAR-hankkeen kehittämisvaiheen käynnistämiseksi. Valitut 15 osakasehdokasta edustavat ilmaliikenteen hallinnan keskeisiä sidosryhmiä (alan toimijoita), joihin kuuluvat lennonvarmistuspalvelujen tarjoajat, lentoasemat ja laitevalmistajat. SESAR-yhteisyritykseen aluksi tarjottujen rahoitusosuuksien yhteismäärä oli yli 1,4 miljardia euroa.

2.2.4 Alan toimijat ovat vahvistaneet sitoutuvansa ohjelmaan määrittelyvaiheessa jo esitetyn mukaisesti. Ne ovat määritelleet yhdessä yhteisyrityksen kanssa, millä tavoin kumppanuudet toimivat SESAR-yhteisyrityksen puitteissa. Merkittävänä saavutuksena ovat ilmaliikenteen hallintaan liittyvän t&k-toiminnan sovittaminen yhteen SESAR-hankkeen kanssa ja tarvittavien resurssien osoittaminen. Osakkaiden liittymismenettely on määrä saada päätökseen vuoden 2008 lopussa, ja tavoitteena on käynnistää kehittämistoimet vuoden 2009 alkukuukausina.

2.2.5 Perustamisasetus (EY) N:o 219/2007 ei tarjoa oikeusperustaa, jonka nojalla yhteisyritys olisi vapautettu arvonlisäverosta ja valmisteveroista tai nauttisi erioikeuksista ja vapauksista tehdyn pöytäkirjan mukaisista EU:n toimielimille tai laitoksille myönnettävistä eduista, vaikka sen 2 artiklan 2 kohdan mukaan ”[j]äsenvaltioiden on toteutettava kaikki mahdolliset toimenpiteet antaakseen yhteisyritykselle laajimman mahdollisen vapautuksen verotuksesta arvonlisäveron ja muiden verojen ja valmisteverojen osalta”. Siinä ei myöskään säädetä, että yhteisyrityksen henkilöstöön sovellettaisiin Euroopan yhteisöjen virkamiehiin sovellettavia henkilöstösääntöjä tai yhteisöjen muuhun henkilöstöön sovellettavia palvelussuhteen ehtoja. Yhteisyritykseen ja sen henkilöstöön sovelletaan siis Belgian vero- ja työlainsäädäntöä.

2.2.6 Erityisestä asemasta johtuvien hallintomenojen on arvioitu olevan 300 miljoonaa euroa yhteisyrityksen koko toiminta-ajalta. Jo pelkkien SESAR-yhteisyritykseltä perittävien arvonlisäveron ja muiden verojen määrä nousee 290 miljoonaan euroon. Loput 10 miljoonaa euroa ovat henkilöstökustannuksia.

2.2.7 Summa maksetaan osakkaiden rahoitusosuuksista SESAR-yhteisyrityksessä, tarkemmin sanottuna yhteisön tutkimus- ja kehitysvaroista. Näin ollen se on vähennettävä kehittämistoimien rahoituksesta.

Komission esittämät muutokset

2.3.1 Asetukseen N:o 219/2007 esitetyissä muutoksissa otetaan huomioon, että SESAR-yhteisyritys on jo aloittanut toimintansa erilaisen oikeudellisen aseman turvin. Muutokset voidaan tiivistää seuraavasti:

— SESAR-yhteisyritys tunnustetaan yhteisön elimeksi (asetuksen 2 artikla).

— SESAR-yhteisyrityksen henkilöstöön sovelletaan Euroopan yhteisöjen virkamiehiin sovellettavia henkilöstösääntöjä, Euroopan yhteisöjen muuhun henkilöstöön sovellettavia palvelussuhteen ehtoja ja Euroopan yhteisöjen toimielinten näiden henkilöstösääntöjen ja palvelussuhteen ehtojen soveltamiseksi yhteisesti antamia sääntöjä (asetuksen 2 a artikla).

— SESAR-yhteisyritykseen, sen henkilöstöön ja pääjohtajaan sovelletaan Euroopan yhteisöjen erioikeuksista ja vapauksista tehtyä pöytäkirjaa (asetuksen 2 b artikla).

— Mukautetaan vastuuta koskevia säännöksiä (asetuksen 2 c artikla).

— Mukautetaan tuomioistuimen toimivaltaa ja sovellettavaa lainsäädäntöä koskevia säännöksiä (asetuksen 2 d artikla).

— Määritellään yhteisön rahoitusosuus ja käytännön järjestelyt sen suorittamiseksi SESAR-yhteisyritykselle (asetuksen 4 artiklan 2 kohta).

— SESAR-yhteisyrityksen yhtiöjärjestyksen muuttamista koskevia säännöksiä muutetaan (asetuksen 3 artiklan 2 kohta ja 5 artiklan 4 kohta ja yhtiöjärjestyksen 24 artiklan 2 kohta). Tämä muutos ei liity SESAR-yhteisyrityksen aseman yhdenmukaistamiseen vaan sillä korjataan SESAR-yhteisyrityksen yhtiöjärjestyksen muutosten hyväksymismenettelyä. Alkuperäisen säännöksen tarkoituksena oli mahdollistaa yhtiöjärjestyksen muuttaminen sääntelykomiteamenettelyllä, johon osallistuu yhtenäisen ilmatilan komitea. Tätä aikomusta ei kuitenkaan ilmaista selkeästi säännöksen sanamuodossa, joten sitä on syytä mukauttaa.

— Varainhoitoasetuksen 185 artiklaa sovelletaan erityisesti seuraavin osin: varainhoitoa koskevien sääntöjen antaminen varanhoitoasetuksen 185 artiklassa tarkoitetun yhteisöjen perustamia elimiä koskevan varainhoidon puiteasetuksen mukaisesti (asetuksen 4 a artikla) sekä vastuuvapauden myöntäminen (asetuksen 4 b artikla) ja talousarvion esittäminen (yhtiöjärjestyksen 15 artiklan 2 ja 4 kohta).

— Mukautetaan pääjohtajan nimitysmenettelyä (yhtiöjärjestyksen 7 artiklan 5 kohta).

— Mukautetaan yhteisön taloudellisten etujen suojaamista koskevia säännöksiä (yhtiöjärjestyksen 17 artiklan 3 kohta).

— Annetaan siirtymäsäännöksiä SESAR-yhteisyrityksen henkilöstön siirtämisestä EU:n henkilöstösääntöjen alaisuuteen (ehdotuksen 2 artikla).

3. Yleistä

3.1 Komitea kannattaa komission yleistavoitetta: otetaan opiksi GALILEO-yhteisyrityksen hallinnoinnista ja SESAR-yhteisyrityksen perustamisesta saaduista kokemuksista (7), kehotetaan neuvostoa selkeyttämään SESAR-yhteisyrityksen asemaa ja varmistetaan johdonmukaisuus yhteisyrityksiin yleisesti sovellettavan lähestymistavan kanssa, kun otetaan huomioon, että tutkimuksen seitsemänteen puiteohjelmaan liittyviä yhteisiä teknologia-aloitteita on yhä enemmän.

3.2 Komitea puoltaa toimia SESAR-yhteisyrityksen taloudellisten resurssien jakamiseksi siten, että olennainen osa suunnataan t&k-toimintaan siviili-ilmailun turvallisuuden varmistamisen yhdenmukaistamiseksi. Komissio arvioi, että muuttamalla SESAR-yhteisyrityksen asemaa säästettäisiin noin 290 miljoonaa euroa arvonlisäverosta, muista veroista ja valmisteveroista vapautumisen ansiosta. Henkilöstön siirtäminen yhteisöjen henkilöstösääntöjen soveltamisalaan olisi sille askel parempaan. Henkilöstölle tarjoutuisi mahdollisuus siirtyä EY:n henkilöstösääntöjen alaisuuteen, mutta se ei olisi pakollista. Tämä muutos supistaisi myös hallintomenoja (10 miljoonalla eurolla), mutta palkkojen, etuuksien ja lisäeläkeoikeuksien taso ei alenisi, koska komissio huolehti jo SESAR-yhteisyrityksen perustamisen yhteydessä, että työehtoja koskevilta osiltaan yhteisyrityksen yhtiöjärjestys ”[perustuu] Euroopan yhteisöjen muuhun henkilöstöön sovellettaviin työehtoihin”.

3.3 Komitea suhtautuu myönteisesti ja on tyytyväinen siihen, että yhteisön mahdollisuutta valvoa SESAR-yhteisyritystä vahvistetaan alkamalla soveltaa siihen yhteisön säännöksiä varainhoidosta, vastuuvapaudesta sekä strategisesta ja henkilöstöhallinnosta. Tämä ehdotus on yhtenevä komitean aiemmin esittämän ehdotuksen kanssa. Komitea korosti nimittäin SESAR-hankkeesta aiemmin antamassaan lausunnossa, että ”on välttämätöntä, että perustetaan oikeushenkilö, joka kykenee varmistamaan, että SESAR-hankkeen toteutusvaiheeseen myönnettyjä varoja hallinnoidaan yhtenäisesti”. Ehdotuksen voidaan odottaa vaikuttavan myönteisesti hankkeen valvontaan. Komitea panee merkille, että komission rahoitusvastuu lisääntyy. Tuloksena on, että EU, Eurocontrol ja ilmailualan toimijat rahoittavat ohjelmaa kukin 700 miljoonalla eurolla. Kahden viimeksi mainitun osuus hoidetaan pääosin luontoissuorituksina. Arvonlisäverosta vapauttamisen tuoma hyöty on tarkoitus kohdentaa t&k-toimintaan.

3.4 SESAR-yhteisyrityksen kehittämisvaihe on määrä käynnistää vuoden 2009 alussa, jotta varmistetaan alan toimijoiden sitoutuneisuus ja jotta ne voivat suunnitella toimintaansa SESAR-ohjelman tavoitteiden perusteella. Tästä syystä komitea puoltaa asetuksen pikaista hyväksymistä ja kehottaa painokkaasti komissiota varmistamaan, että SESAR-yhteisyrityksen osakkaiden kanssa solmitut sopimukset voidaan saattaa vastaamaan uusia säännöksiä. SESAR-hankkeen toteutuksen ei ole suotavaa viivästyä, sillä Yhdysvalloissa on meneillään kilpaileva NextGen-aloite.

4. Erityistä

4.1 SESAR-yhteisyrityksen toiminta-ajaksi on vahvistettu enintään kahdeksan vuotta siitä, kun ohjelma on toteutettu. Yhteisyritykseen siirretty henkilöstö siis palaa tämän jälkeen Eurocontroliin tai komission yksiköihin, joista se on alun perin siirtynyt. Muualta rekrytoidun henkilöstön työsopimukset päättyvät palvelukseenoton yhteydessä määriteltyjen ehtojen mukaisesti. Komitea huomauttaa, että tällä tavoin on luotu ennakkotapaus (yrityksen perustaminen määräajaksi) ja että tietyt tässä yhteydessä luodut työpaikat ovat näin ollen suhteellisen epävarmoja. Komitea suosittaa, että komissio näyttäisi parempaa esimerkkiä siirretyn henkilöstön ja SESAR-ohjelman toteuttamiseksi palkatun henkilöstön tasavertaisessa kohtelussa.

4.2 Komitea ottaa huomioon alan erityispiirteet (jäsenvaltioiden suvereenius omaa ilmatilaansa koskevissa asioissa, julkisen ja yksityisen sektorin kumppanuudet, valtioiden tuottamat palvelut) ja suosittaa, ettei SESAR-yhteisyrityksen toiminnan suunnittelua perusteta vain teknisiin seikkoihin (laitteet) tai kaupallisiin seikkoihin (reitit) vaan että huomioon otetaan myös inhimilliset tekijät – miesten ja naisten osallistuminen hankkeen toteuttamiseen. Yhteisyrityksen tavoitteenahan on yhdenmukaistaminen ja tutkimus optimaalisen lentoturvallisuuden saavuttamiseksi Euroopassa, ja henkilöstön osallistumista ja huomioon ottamista tulee varmasti vielä kehittää.

4.3 Komitea panee merkille SESAR-yhteisyrityksen hallintoneuvoston 24. huhtikuuta 2008 tekemän päätöksen, jonka mukaan hallintoneuvosto hyväksyy yhtiöjärjestyksen suunnitellun muuttamisen periaatteet ja tähän liittyvän prosessin (”endorses the principles for the contemplated modification of the Statutes and the related process”). Päätöksentekoon osallistui komission, Eurocontrolin, sotilasalan, ilmatilan käyttäjien, lennonvarmistuspalvelujen tarjoajien, laitevalmistajien, lentoasemien, lennonjohdon henkilöstön ja tiedeyhteisön edustajia sekä pääjohtaja, vt. hallinto- ja talousjohtaja ja sihteeristön edustajia.

Bryssel 3. joulukuuta 2008 Euroopan talous- ja sosiaalikomitean puheenjohtaja Mario SEPI Euroopan talous- ja sosiaalikomitean pääsihteeri Martin WESTLAKE

(1) Perustettu 27. helmikuuta 2007 annetulla neuvoston asetuksella (EY) N:o 219/2007; CESE EUVL C 309, 16.12.2006, s. 133.

(2) Joulukuun 20. päivänä 2007 annettu neuvoston asetus (EY) N:o 71/2008 (EUVL L 30, 4.2.2008, s. 1).

(3) Joulukuun 20. päivänä 2007 annettu neuvoston asetus (EY) N:o 72/2008 (EUVL L 30, 4.2.2008, s. 21).

(4) Joulukuun 20. päivänä 2007 annettu neuvoston asetus (EY) N:o 73/2008 (EUVL L 30, 4.2.2008, s. 38).

(5) Joulukuun 20. päivänä 2007 annettu neuvoston asetus (EY) N:o 74/2008, (EUVL L 30, 4.2.2008, s. 52).

(6) Toukokuun 30. päivänä 2008 annettu neuvoston asetus (EY) N:o 521/2008 (EUVL L 153, 12.6.2008, s. 1).

(7) SESAR-yhteisyritys on vasta toinen tämäntyyppinen perustamissopimuksen 171 artiklan nojalla perustettu yritys. Ensimmäinen oli GALILEO-yhteisyritys.